**GUVERNUL ROMÂNIEI**

****

**HOTĂRÂRE**

**privind stabilirea măsurilor necesare în vederea implicării autorităților și instituțiilor din România în procesul de programare și negociere a fondurilor europene aferente perioadei de programare 2021-2027**

Având în vedere prevederile art. 63 din Regulamentului (UE, Euratom) nr. 1.046/2018 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012;

În temeiul art. 108 din Constituția României, republicată,

**Guvernul României adoptă prezenta hotărâre.**

**Art. 1 -**  (1) Prin prezenta hotărâre se stabilesc autoritățile și instituțiile din România implicate în procesul de programare și negociere a fondurilor europene alocate României în perioada de programare 2021-2027.

(2) Prezenta hotărâre stabilește rolul autorităților și instituțiilor implicate în procesul de elaborare și negociere cu Comisia Europeană a Acordului de Parteneriat și a Programelor Operaționale cu finanțare din fonduri europene aferente perioadei de programare 2021-2027.

**Art. 2 -** În înțelesul prezentei hotărâri, termenii și expresiile de mai jos au următoarele semnificații:

*a)* *acord de parteneriat* – document strategic național elaborat de un stat membru și adoptat de Comisia Europeană prin decizie, cu implicarea ministerelor de linie care gestioneză domenii de politică publică, precum și a partenerilor relevanți, aparținând societății civile, mediului de afaceri, patronatelor, sindicatelor, organizațiilor neguvernamentale care stabilește strategia, prioritățile de investiții și modalitățile pentru utilizarea fondurilor europene alocate României pentru perioada de programare 2021-2027 într-un mod efectiv și eficient, astfel încât să răspundă nevoilor de dezvoltare ale României identificate în Raportul de Țară, Recomandările Specifice de Țară subsecvente Semestrului European, precum și în cadrul strategiilor naționale elaborate la nivel de domeniu de politică și să fie în concordanță cu obiectivele de politică de dezvoltare la nivel european;

*b) autoritate de management* – structură națională sau regională responsabilă cu gestionarea și implementarea unuia sau mai multor programe operaționale/naționale și de utilizarea eficientă, efectivă și transparentă a fondurilor europene alocate României;

*c) organisme intermediare* – structuri naționale și/sau regionale cărora autoritățile de management le deleagă componente ale programelor operaționale, funcții ale autorităților de management, obiective specifice ale programelor operaționale pe bază de acord de delegare pentru utilizarea fondurilor europene;

*d) program operațional* – plan detaliat multianual elaborat de un stat membru și adoptat de Comisia Europeană prin decizie, prin care se stabilește modul în care sunt alocate fonduri europene pentru o anumită regiune sau pentru unul sau mai multe domenii de dezvoltare din întreaga țară, corespunzător obiectivelor de politică și priorităților de investiții din cadrul Politicii de Coeziune, Politicii Comune de Pescuit și domeniul Afaceri Interne;

*e) program național afaceri interne* – document strategic al unui stat membru negociat cu Comisia Europeană, prin care se stabilesc obiectivele, activitățile și tipologia intervențiilor dintr-un domeniu specific de activitate. În sensul prezentei hotărâri, programele naționale sunt proiectate, implementate și coordonate de Ministerul Afacerilor Interne;

*f) titular de program* - organismul care elaborează și promovează un program sau acordă sprijin Ministerului Fondurilor Europene în acest sens.

**Art. 3 -**  Ministerul Fondurilor Europene are responsabilitatea coordonării pregătirii, dezvoltării, armonizării și funcționării cadrului legislativ, instituțional, procedural și programatic pentru gestionarea fondurilor europene aferente politicii de coeziune alocate României pentru perioada de programare 2021-2027.

**Art. 4** – (1) În exercitarea rolului de coordonator prevăzut la art. 3, Ministerul Fondurilor Europene are următoarele atribuții:

a) coordonează elaborarea Acordului de parteneriat pentru perioada de programare 2021-2027, asigurând corelarea acestuia cu programele şi politicile naţionale şi europene, cu respectarea principiului parteneriatului;

b) coordonează procesul de negociere cu Comisia Europeană în ceea ce priveşte Acordul de parteneriat pentru perioada de programare 2021-2027;

c) coordonează elaborarea, negocierea și aprobarea programelor operaţionale aferente politicii de coeziune;

d) planifică, monitorizează şi sprijină dezvoltarea capacităţii administrative a instituţiilor şi structurilor specifice propuse a fi implicate în sistemul de management și control al programelor operaționale;

e) asigură coordonarea instituirii și elaborării descrierii sistemelor de management și control ale programelor operaționale;

f) asigură coordonarea procesului de îndeplinire a condițiilor favorizante astfel încât să se poată asigura accesul la fondurile europene disponibile pe toată perioada de programare 2021-2027;

g) iniţiază, elaborează şi propune modificări ale legislaţiei privind stabilirea cadrului instituţional şi procedural de coordonare şi implementare a fondurilor europene;

h) asigură derularea procesului de consultare publică cu toți partenerii sociali, astfel încât să permită un cadru transparent de luare a deciziilor pentru perioada de programare 2021-2027;

i) îndeplinește alte atribuții privind procesul de programare și negociere a fondurilor europene alocate României în perioada de programare 2021-2027.

(2) În vederea elaborării documentelor de programare aferente perioadei de programare 2021-2027, Ministerul Fondurilor Europene colaborează cu celelalte ministere și organele de specialitate din subordinea Guvernului, cu autorități ale administrației publice locale, precum și cu alte instituții și autorități care contribuie la elaborarea strategiilor de dezvoltare și a politicilor publice la nivel național și regional.

**Art. 5 -** (1) Pentru perioada de programare 2021-2027, în coordonarea Ministerului Fondurilor Europene, în cadrul politicii de coeziune se elaborează următoarele programe operaționale:

1. Programe Operațional Regionale (POR) la nivelul fiecărei regiuni de dezvoltare a României;
2. Programul Operațional Sănătate (POS);
3. Programul Operațional Incluziune și Demnitate Socială (POIDS);
4. Programul Operațional Educație și Ocupare (POEO);
5. Programul Operațional Creștere Inteligentă, Digitalizare și Instrumente Financiare (POCIDIF);
6. Programul Operațional Dezvoltare Durabilă (PODD);
7. Programul Operațional Transport (POT);
8. Programul Operațional pentru Tranziție Justă (POTJ);
9. Programul Operațional Asistență Tehnică (POAT).

(2)Programele prevăzute la alin. (1) se elaborează având în vedere asigurarea complementarităților și sinergiilor cu Programele de cooperare teritorială europeană, Programul pentru Acvacultură și Pescuit (PAP), Programele Naționale Afaceri Interne.

(3)Programele prevăzute la alin. (1) și (2) se finanțează din unul sau mai multe fonduri europene, în funcție de negocierile purtate cu Comisia Europeană.

**Art. 6** – (1) Pentru Programul Operațional Dezvoltare Durabilă, Programul Operațional Educație și Ocupare, Programul Operațional Creștere Inteligentă, Digitalizare și Instrumente Financiare, Programul Operațional Sănătate, Programul Operațional pentru Tranziție Justă, Programul Operațional Incluziune și Demnitate Socială, Programul Operațional Asistență Tehnică se mandatează Ministerul Fondurilor Europene ca titular de program și autoritate de management.

(2)La solicitarea Ministerului Fondurilor Europene ministerele, instituțiile, și organismele relevante acordă sprijin în procesul de elaborare și de negociere a programelor prevăzute la alin. (1).

(3) În cadrul Programului Operațional Educație și Ocupare, autoritatea de management poate delega pe bază de acord de delegare funcții ale autorității de management sau implementarea unor componente ale programului operațional către organismele intermediare organizate la nivelul regiunilor.

(4) În cadrul Programului Operațional Creștere Inteligentă, Digitalizare și Instrumente Financiare, autoritatea de management poate delega pe bază de acord de delegare funcții ale autorității de management sau implementarea unor componente ale programului operațional către Organismul Intermediar Digitalizare care se organizează și funcționează în cadrul Autorității pentru Digitalizarea României.

(5) În cadrul Programului Operațional Incluziune și Demnitate Socială, autoritatea de management poate delega pe bază de acord de delegare funcții ale autorității de management sau implementarea unor componente ale programului operațional către organismele intermediare organizate la nivelul regiunilor organizate în comun cu Autoritatea de Management a Programului Operațional Educație și Ocupare.

(6) În cadrul Programului Operațional Sănătate, autoritatea de management poate delega pe bază de acord de delegare funcții ale autorității de management sau implementarea unor componente ale programului operațional către organismele intermediare care se organizează și funcționează la nivelul Agențiilor pentru Dezvoltare Regională organizate în conformitate cu prevederile Legii 315/2004 privind dezvoltarea regională în România.

**Art. 7** – (1) Pentru Programul Operațional Transport, se mandatează Ministerul Transporturilor, Infrastructurii și Comunicațiilor ca titular de program și autoritate de management.

(2)La solicitarea Ministerului Fondurilor Europene sau a Ministerului Transporturilor, Infrastructurii și Comunicațiilor, ministerele, instituțiile, și organismele relevante acordă sprijin în procesul de elaborare și de negociere a programului prevăzut la alin. (1).

**Art. 8** – (1) Pentru cele 8 Programe Operaționale Regionale se mandatează Agențiile pentru Dezvoltare Regională organizate conform Legii 315/2004 privind dezvoltarea regională în România ca titulari de programe și autorități de management.

(2)La solicitarea Ministerului Fondurilor Europene sau a Agențiilor pentru Dezvoltare Regională, ministerele, instituțiile și organismele relevante acordă sprijin în procesul de elaborare și de negociere a programului prevăzut la alin. (1).

(3) În cadrul celor 8 Programe Operaționale Regionale organizate la nivelul regiunilor de dezvoltare ale României, autoritățile de management pot delega pe bază de acord de delegare funcții ale autorității de management sau implementarea unor componente ale programului operațional către organisme intermediare.

**Art. 9** – (1) Pentru programele de cooperare teritorială în care România este parte în perioada 2021-2027 se mandatează Ministerul Lucrărilor Publice, Dezvoltării și Administrației, ca titular de programe operaționale și autoritate de management, autoritate națională, punct național de contact, control de prim nivel.

(2)La solicitarea Ministerului Lucrărilor Publice, Dezvoltării și Administrației, ministerele, instituțiile, și organismele relevante acordă sprijin în procesul de elaborare și de negociere a programelor prevăzute la alin. (1).

**Art. 10** – (1) Pentru Programul pentru Acvacultură și Pescuit, se mandatează Ministerul Agriculturii și Dezvoltării Rurale, ca titular de program și autoritate de management.

(2)La solicitarea Ministerului Agriculturii și Dezvoltării Rurale, ministerele, instituțiile, și organismele relevante acordă sprijin în procesul de elaborare și de negociere a programului prevăzut la alin. (1).

**Art. 11** **–** (1) Pentru Programele Naționale Afaceri Interne la care România este parte în perioada 2021-2027 se mandatează Ministerul Afacerilor Interne, ca titular de programe și autoritate de management.

(2)La solicitarea Ministerului Afacerilor Interne, ministerele, instituțiile, și organismele relevante acordă sprijin în procesul de elaborare și de negociere a programelor prevăzute la alin. (1).

**Art. 12 –** (1)Ministerul Fondurilor Europene împreună cu autoritățile publice centrale și organismele neguvernamentale mandatate ca titular de program sau autorități de management exercită următoarele atribuții:

a) elaborează Acordul de Parteneriat pentru perioada de programare 2021-2027;

b) pregătesc mandatul de negociere cu Comisia Europeană a Acordului de Parteneriat pentru perioada 2021-2027;

c) elaborează programele pentru care au fost mandatați titulari de program și adoptă măsurile necesare pentru ca programele să fie aprobate prin decizie a Comisiei Europene;

d) întreprind demersurile aferente procedurii privind Evaluarea Strategică de Mediu;

e) exercită alte atribuții necesare în procesul de elaborare și negociere a documentelor programatice aferente perioadei de programare 2021-2027.

(2) Autoritățile publice centrale și organismele neguvernamentale mandatate ca autorități de management întreprind măsurile necesare pentru asigurarea capacității administrative, financiare, operaționale pentru exercitarea calității de autoritate de management.

**PRIM - MINISTRU**

**Ludovic ORBAN**